《厓门二十首 其十三》
明代·郭棐

千山红树万山云，霸业雄图势自分。秋草自生宫殿处，麦盂谁洒大妃坟。

烟笼古木猿长啸，树蘸芜香鹤共闻。

莫怪临风倍惆怅，落花飞絮正纷纷。

作者简介：明广东南海人，字笃周。幼从湛若水学，与闻心性之旨。嘉靖四十一年进士，授礼部主事。穆宗即位，次日传封七夫人御札将出。棐谏诤，事乃罢。后终官光禄寺正卿。有《粤大记》、《岭海名胜记》、《四川通志》等。